Gjekstad: - Tullinger lager reglene
Dramaet mellom fjorårets Champions League-finalister toppet seg da Amanda Kurtovic brøt gjennom tre sekunder før full tid. De russiske dommerne Jevgenij Zotin og Nikolaj Volodkov dømte bare frikast selv om Itxakos kantspiller Maja Zebic sto solid inne i feltet. - Slik blir det når tullinger lager reglene. Alt skal nå tas på skjønn. Dommerne kan ikke gjøre feil. Zebic sto en halv meter inne i feltet. Hvis det ikke var 7-meter så er ingen ting det, raser Gjekstad. Reglene for straffekast ble skjerpet inn foran VM i desember. Forandringen ble sterkt støttet av den norske dommercoachen Svein Olav Øie - som mener det har vært "latterlig" mange straffekast i kvinnehåndball de siste sesongene.Larvik hadde fått seks straffer tidligere i matchen mot spanjolenes fire. Isabel Blanco hadde skaffet fem av dem, men gikk helt fra konseptene da Larvik ikke fikk den syvende straffen. Og ble belønnet med utvisning for kjeftbruk. - Jeg husker ikke hva jeg sa til dommerne, men det var en het Blanco der. Zebic sto jo klart innenfor, sier hun. 10 sekunder tidligere hadde Blanco alle tiders sjanse til å avgjøre kampen. Hun skjøt utenfor alene med keeper, men da hadde Ole Gustav Gjejkstad allerede kastet time out-kortet i bordet til sekretæriatet. - Da var jeg rimelig forvirret, sier Blanco. Gjekstad forsvarer at han stoppet Larvik midt i en kontring på stillingen 23-23. - Jeg ville gjort det samme igjen. Med så kort tid igjen handlet det om å sikre at Itxako ikke skulle komme til en siste avslutning. Time out sikrer ett poeng. Karoline Dyhre Breivang klarte ikke å sette det direkte frikastet. Kampen ebbet ut med uavgjort. Dermed ligger Larvik fortsatt an til å nå semifinalen i Champions League. Men "norske" Györ ligger best an. Etter 30-24 over FC Midtjylland i går leder Heidi Løke, Katrine Lunde Haraldsen og trener Karl Erik Bøhn gruppen foran møtet med Larvik i Ungarn neste søndag. - Jeg har en veldig god følelse foran den kampen. Jeg er sikker på at vi kan slå Györ, sier Isabel Blanco etter fem mål på fem skudd. Også bursdagsbarnet Tine Kristiansen (32) scoret fem og var sammen med Blanco Larviks beste spiller i dramaet.
(Larvik-Itxako 23-23) Ole Gustav Gjekstad raste mot de russiske dommerne og mener at innstrammingen av straffekast-regelen oppfordrer til juks.